將至歷陽先寄王純父賢守
作者：郭祥正
朝代：宋

paragraphs: 竹馬交游早，星軺會遇難。
行年均坎坷，撫己共悲酸。
鳳去鍾山暝，龍沉洛水寒。
朝廷新日月，風俗舊衣冠。
佳郡分符印，修途振羽翰。
樽醪千蟻汎，樓瓦萬鱗蟠。
直節堅逾柏，忠心赤奪丹。
才華僉論著，功業鼎銘刊。
賤子初投穽，收身即棄官。
生涯添鬢雪，歲序走江湍。
造膝思陳榻，論詩愧杜壇。
鷦鷯信微物，聊假一枝寛。